b'\n_START_ARTICLE_\nPrstomet\n_START_PARAGRAPH_\nPrstom\xc3\xa8t je igra z gumijastimi plo\xc5\xa1\xc4\x8dki, podobna balinanju.  Cilj igre je vre\xc4\x8di \xc4\x8dim ve\xc4\x8d plo\xc5\xa1\xc4\x8dkov \xc4\x8dim bli\xc5\xbee balin\xc4\x8dku. Igra lahko poteka prakti\xc4\x8dno na kakr\xc5\xa1nikoli podlagi in na\xc4\x8deloma ni prostorsko omejena. Igri\xc5\xa1\xc4\x8de je predpisano le za prstometna tekmovanja. Igro praviloma medsebojno odigrata dva igralca ali dva para igralcev, do dose\xc5\xbeene 13. to\xc4\x8dke. Igra se z 8 plo\xc5\xa1\xc4\x8dki in manj\xc5\xa1im balin\xc4\x8dkom. Vsak igralec igra s po 4 plo\xc5\xa1\xc4\x8dki, v dvojicah vsak z dvema, iste barve. Pravico do prvega meta, oz. do meta balin\xc4\x8dka, igralca dolo\xc4\x8dita z \xc5\xberebom.  Pravico do naslednjega meta balin\xc4\x8dka, dobi igralec, ki je osvojil vsaj eno to\xc4\x8dko, po tem,  ko sta oba vrgla vse plo\xc5\xa1\xc4\x8dke. Vsak igralec vr\xc5\xbee po en plo\xc5\xa1\xc4\x8dek naenkrat in me\xc4\x8de dokler ni njegov plo\xc5\xa1\xc4\x8dek najbli\xc5\xbeje balin\xc4\x8dku, nato vr\xc5\xbee nasprotnik po istem pravilu. Kadar enemu od igralcev zmanjka plo\xc5\xa1\xc4\x8dkov, drugi vr\xc5\xbee \xc5\xa1e ostale, razen v slu\xc4\x8daju, da je \xc5\xbee dosegel 13 to\xc4\x8dk. Po eno to\xc4\x8dko za vsak plo\xc5\xa1\xc4\x8dek osvoji igralec, ki je z enim ali ve\xc4\x8d plo\xc5\xa1\xc4\x8dkov bli\xc5\xbeje balin\xc4\x8dku od najbli\xc5\xbejega nasprotnikovega plo\xc5\xa1\xc4\x8dka.\n_START_SECTION_\nPrstometna tekmovanja in dru\xc5\xa1tva\n_START_PARAGRAPH_\nPrstomet je tudi \xc5\xa1portno naravnana igra, v kateri potekajo razna tekmovanja po razli\xc4\x8dnih to\xc4\x8dkovalnih sistemih. Najve\xc4\x8dje tekmovanje je Slovenska prstometna 1. in 2. liga, za \xc5\xbeenske in mo\xc5\xa1ke, ve\xc4\x8d kro\xc5\xbeni turnir, kot je Pokal Slovenije in enodnevni odprti turnirji s prilagojenimi pravili. Tekmovalci, ki nastopajo v prstometni dr\xc5\xbeavni ligi, morajo biti \xc4\x8dlani prstometnega dru\xc5\xa1tva ali prstometne sekcije znotraj poljubnega \xc5\xa1portnega dru\xc5\xa1tva, ki so prijavljeni v Prstometni Organizaciji Slovenije (POS) kot registrirani tekmovalci ene izmed lig. Za njih veljajo veliko stro\xc5\xbeja pravila kot so opisana v uvodu in jih obi\xc4\x8dajno upo\xc5\xa1tevajo tudi organizatorji raznih odprtih turnirjev, kjer lahko tekmujejo tudi neregistrirani igralci. Pravila so podrobneje opisana na uradni prstometni spletni strani.\n_START_SECTION_\nZgodovina prstometa\n_START_PARAGRAPH_\nIgra izvira iz Istre, kjer so jo pred mnogimi leti za\xc4\x8deli igrati pastirji. Najpogosteje so jo  imenovali \xc2\xbb\xc5\xa1kuljanje\xc2\xab. Igra je imela enostavna pravila in je potekala na travniku, kjer so igralci k balin\xc4\x8dku metali kamenje, ki je bilo poljubne oblike in te\xc5\xbee. V Sloveniji tradicijo \xc5\xa1kuljanja uspe\xc5\xa1no ohranjajo v \xc5\xa0D \xc5\xa0kulja. V dobi gume in plastike so \xc5\xa1kulje nadomestili gumijasti ali plasti\xc4\x8dni plo\xc5\xa1\xc4\x8dki, ki so bili sprva naprodaj le v Italiji. S\xc4\x8dasoma je \xc2\xbbpo\xc4\x8ditni\xc5\xa1ka\xc2\xab\xc2\xa0igra z gumijastimi plo\xc5\xa1\xc4\x8dki postala poznana po vsej Sloveniji. Prvi  resnej\xc5\xa1i znani  odprti turnirji z nagradami, pravilniki in evidentiranimi rezultati, so se leta 2005 odigrali na Gorenjskem. Ker se je krog navdu\xc5\xa1encev nad igro hitro \xc5\xa1iril, so se pokazale potrebe po ustanovitvi krovne organizacije in poenotenju pravil. S tem namenom, je bilo 2.7.2008 na \xc4\x8ce\xc5\xa1njici pri Podnartu, ustanovljeno prvo \xc5\xa1portno dru\xc5\xa1tvo, ki trenutno zamenjuje tudi Prstometno organizacijo Slovenije. Predsednik dru\xc5\xa1tva je Igor Dornik, predlagatelj imena prstomet pa Toma\xc5\xbe Travnik. Tekmovalna pravila so sestavili \xc4\x8dlani dru\xc5\xa1tva.\n_START_SECTION_\nPlo\xc5\xa1\xc4\x8dki\n_START_PARAGRAPH_\nTekmovalni plo\xc5\xa1\xc4\x8dki so iz posebne me\xc5\xa1anice gume. Barve plo\xc5\xa1\xc4\x8dkov so rde\xc4\x8da in modra, izjemoma tudi zelena in rumena. Plo\xc5\xa1\xc4\x8dek ima obliko valovite plo\xc5\xa1\xc4\x8dice, s petimi povezanimi obro\xc4\x8di in z luknjo v sredini. Zunanji premer je 100 mm (+- 2 mm), premer luknje pa 15 mm (+- 1 mm). Te\xc5\xbea plo\xc5\xa1\xc4\x8dka zna\xc5\xa1a pribli\xc5\xbeno 75 g, odstopanje pa je odvisno od natan\xc4\x8dnosti proizvajalca. Manj\xc5\xa1i balin\xc4\x8dek je lahko rumen ali zelen. Ima obliko valovite plo\xc5\xa1\xc4\x8dice s tremi povezanimi obro\xc4\x8di in z luknjo v sredini. Zunanji premer je 65 mm (+- 2 mm), premer luknje pa 15 mm (+- 1 mm). Te\xc5\xbea plo\xc5\xa1\xc4\x8dka je pribli\xc5\xbeno 30 g,  odstopanje pa je odvisno od natan\xc4\x8dnosti proizvajalca.\n_START_SECTION_\nIgri\xc5\xa1\xc4\x8de\n_START_PARAGRAPH_\nTeren igri\xc5\xa1\xc4\x8da na posameznem tekmovanju mora biti na vseh igralnih stezah enak. Igralna steza mora biti \xc5\xa1iroka najmanj 1,5 m in dolgo  10 m. Zunanje meje morajo biti ozna\xc4\x8dene po celi dol\xc5\xbeini in \xc5\xa1irini, z najve\xc4\x8d 5 cm \xc5\xa1iroko oznako narejeno s trakom, vrvico, barvo ali kredo. Na zunanji strani za\xc4\x8detka vsake steze, mora biti ozna\xc4\x8deno polje (Slika - oznaka: A), v katerem igralec v \xc4\x8dasu meta stoji vsaj z eno nogo. Polje je \xc5\xa1irine steze in dol\xc5\xbeine 0,5 m. Steze morajo vsebovati oznake za 5 in 10 m, znotraj katerih poteka igra. Igri\xc5\xa1\xc4\x8de (vse steze skupaj) mora biti od ostalega prizori\xc5\xa1\xc4\x8da lo\xc4\x8deno z varovalnim trakom (Slika - oznaka: B), na za\xc4\x8detku stez oddaljenim minimalno 2,5 m, na koncu 2 m in ob straneh najmanj 1 m.'